2020. gada 9. jūnijā Noteikumi Nr. 363

Rīgā (prot. Nr. 40 29. §)

**Grozījumi Ministru kabineta 2005. gada 19. jūlija noteikumos Nr. 523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves"**

Izdoti saskaņā ar

Epidemioloģiskās drošības likuma

29. pantu

1. Izdarīt Ministru kabineta 2005. gada 19. jūlija noteikumos Nr. 523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves" (Latvijas Vēstnesis, 2005, 115. nr.; 2009, 146. nr.; 2018, 23. nr.) šādus grozījumus:

1.1. izteikt 10. punktu šādā redakcijā:

"10. Ja cilvēka nāves cēlonis ir bakas, holera, mēris, Sibīrijas lopu mēris, vīrusu hemorāģiskie drudži (tai skaitā Ebolas vīrusslimība, Lasas drudzis, Mārburgas vīrusslimība, Krimas–Kongo hemorāģiskais drudzis), smags akūts respiratorais sindroms (turpmāk – SARS), Covid-19vai no jauna parādījusies bīstama infekcijas slimība vai arī pastāv pamatotas aizdomas par to, Veselības inspekcija informē mirušā cilvēka ķermeņa pārvadāšanas, glabāšanas, apbedīšanas vai kremēšanas un dezinfekcijas pasākumos iesaistītās personas par epidemioloģiskās drošības prasībām, tai skaitā aizsargapģērba un individuālo aizsarglīdzekļu lietošanu.";

1.2. izteikt 12. punktu šādā redakcijā:

"12. Ja cilvēka nāves cēlonis ir kāda no šo noteikumu 10. punktā minētajām infekcijas slimībām, izņemot Covid-19, vai arī pastāv pamatotas aizdomas par kādu no tām, mirušā cilvēka ķermeni ievieto plastikāta maisā un pārved ar sanitāro transportu uz sabiedrības ar ierobežotu atbildību "Rīgas Austrumu klīniskā universitātes slimnīca" Patoloģijas centru.";

1.3. papildināt noteikumus ar 12.1 punktu šādā redakcijā:

"12.1 Ja cilvēka nāves cēlonis ir Covid-19 vai arī pastāv pamatotas aizdomas par to, mirušā cilvēka ķermeni ievieto atbilstošā plastikāta maisā un pārved uz tuvākās ārstniecības iestādes patoloģijas nodaļas morgu.";

1.4. izteikt 15. punktu šādā redakcijā:

"15. Ja nāves cēlonis ir šo noteikumu 10. punktā minētās infekcijas slimības, izņemot Covid-19, mirušā cilvēka ķermeni ietin ar dezinfekcijas līdzekli piesūcinātā palagā vai ievieto plastikāta maisā un dezinficē, ievieto zārkā un zārku dezinficē no ārpuses. Mirušā cilvēka ķermeni apbedīšanai vai kremēšanai pārvadā noslēgtā zārkā, kas nodrošināts pret atvēršanu.";

1.5. izteikt 17. punktu šādā redakcijā:

"17. Ja cilvēka nāves cēlonis ir holera, trakumsērga, Covid-19 vai cita infekcijas slimība, kas nav minēta šo noteikumu 10. punktā, mirušā cilvēka ķermeni apbedī vai kremē.";

1.6. izteikt 22. punktu šādā redakcijā:

"22. Ja ir pamatotas aizdomas, ka iespējamais nāves cēlonis ir infekcijas slimība, izņemot Covid-19, mirušā cilvēka ķermeņa patologanatomiskā izmeklēšana ir obligāta.";

1.7. papildināt noteikumus ar 22.1 punktu šādā redakcijā:

"22.1Patologanatomisko izmeklēšanu, ja iespējamais nāves cēlonis ir Covid-19, veic šādos gadījumos:

22.11. mirušajam cilvēkam ir laboratoriski apstiprināta diagnoze
Covid-19 un:

22.11.1. nav noteikts tiešais nāves cēlonis, bet ir šaubas, ka nāve saistīta ar Covid-19 infekciju;

22.11.2. nāve iestājusies grūtniecei, jaundzimušajam vai bērnam;

22.11.3. nāve iestājusies mēneša laikā pēc Covid-19 simptomu pazušanas, un nav noteikts tiešais nāves cēlonis;

22.12. ir pamatotas aizdomas, ka mirušajam cilvēkam ir Covid-19 infekcija (nāve iestājusies mēnesi pēc tam, kad Slimību profilakses un kontroles centra epidemiologi noteikuši personu par Covid-19 pacienta kontaktpersonu), un nav noteikts tiešais nāves cēlonis;

22.13. personai bijusi vidēji smaga vai smaga akūtas elpceļu infekcijas slimības klīniskā gaita un persona pirms nāves nav bijusi izmeklēta
SARS-COV-2 vīrusa klātbūtnes noteikšanai vai izmeklēšanas rezultāts bija negatīvs, un nav noteikts tiešais nāves cēlonis vai ir šaubas par noteikto nāves cēloni.";

1.8. papildināt noteikumus ar 23.1 punktu šādā redakcijā:

"23.1 Covid-19 infekcijas laboratoriskajai diagnostikai autopsijas materiāla noņemšanu, glabāšanu, transportēšanu un nosūtīšanu uz Nacionālo references laboratoriju epidemioloģiskās drošības jomā veic atbilstoši sabiedrības ar ierobežotu atbildību "Rīgas austrumu klīniskā universitātes slimnīca" tīmekļvietnē publicētajiem nosacījumiem, izmantojot nosūtījuma veidlapu."

2. Noteikumi stājas spēkā 2020. gada 10. jūnijā.

Ministru prezidents A. K. Kariņš

Veselības ministre I. Viņķele